Vragmotor-aanvallers van ekonomiese sabotasie aangeklaMinister Fikile Mbalula. (Foto: Twitter) Fikile Mbalula, minister van vervoer, het Dinsdag gesê diegene wat vragmotors op die land se paaie aanval, sal in hegtenis geneem en van ekonomiese sabotasie aangekla word. “Ons is steeds ernstig bekommerd oor die toename in aanvalle op ons paaie,” het hy ’n debat in die parlement oor padveiligheid tydens die feestyd gesê. “Ons sal geen steen onaangeroer laat om te verseker dat diegene wat eiendom vernietig en glo dat hulle die reg het om ander se lewens in gevaar te stel, die volle mag van die gereg voel nie.” Volgens Mbalula is daar wettige platforms vir enige persoon om griewe met die betrokke belanghebbendes te bespreek en ’n vriendskaplike oplossing te vind. Verkeersbeamptes sal saam met die polisie en ander wetstoepassingsagentskappe werk om diegene wat betrokke is by aanvalle op vragmotors aan die pen te laat ry. Minstens 13 aanvalle op vragmotors het die afgelope maand plaasgevind en tussen April en November vanjaar is 84 aanvalle aangeteken. Daar was die afgelope ruk toenemende woede in die vragmotorbedryf oor die voortgesette en gewelddadige aanvalle, met die padvragvervoervereniging wat vandeesweek in ŉ brief aan pres. Cyril Ramaphosa gevra het vir dringende ingryping. Een van die voorvalle in Heidelberg waar vragmotors aan die brand gesteek is. (Foto: Twitter) Die ministers van arbeid en indiensneming, binnelandse sake, polisie, vervoer, staatsveiligheid asook die premier van KwaZulu-Natal – een van die land se groot brandpunte vir dié soort aanvalle – het vandeesweek vergader om ŉ omvattende plan teen dié misdaad te verfyn. Die aanvalle het glo verskeie elemente. Dit sluit in arbeidkwessies wat volgens die regering te doen het met ŉ kommerwekkende neiging onder sommige werkgewers om Suid-Afrikaanse vragmotorbestuurders met buitelanders te vervang. Vragmotors word dan glo aan die brand gesteek deur diegene wat deur só ŉ besluit geraak word in ŉ poging om die regering te oortuig om stappe teen buitelandse bestuurders te doen. Ramaphosa het die voortgesette geweld teen vragmotorbestuurders en die verwoesting van eiendom wat daarmee gepaardgaan, veroordeel. “As Suid-Afrikaners kan ons onmoontlik die sinlose en bloedige wetteloosheid waarmee die padvragbedryf geteiken word, duld. Ons kan nie hierdie verlies aan lewens en vernietiging van eiendom duld nie.” Ramaphosa het opdrag gegee dat ’n verslag oor die voorvalle aan hom voorgelê word.